Man vas vir moord op juffrou | Netwerk24
04 Julie 2020 10:08
'n Veertigjarige man verskyn Maandag in die landdroshof in Mogwase in verband met die moord op Khumontle Mokgosi (25), 'n jong onderwyseres van die Rustenburg-omgewing.
Die verdagte word luidens 'n verklaring wat uitgereik is deur Sabata Mokgwabone, polisiewoordvoerder in Noordwes, ook van diefstal en die besit van gesteelde goedere aangekla.
Khumontle Mokgosi (25)
Hy is Vrydag by Goo-Mokgatle in die Dinokana-nedersetting buite Zeerust vasgetrek.
'n Groot span lede van die polisie en verkeersbeamptes was op sy spoor.
Die verdagte het na bewering Mokgosi se bankkaart en aankope wat in haar kar was, soos klere, 'n motorbattery en drank, by hom gehad.
Die polisie het toe reeds vasgestel Mokgosi se bankkaart is by 'n kitsbank in Northam en Zeerust gebruik om kontant te onttrek. Mokgosi se twee selfone is ook deur die polisie teruggevind, lui die verklaring.
Mokgosi se lyk is Maandag 29 Junie in haar huurwoning in die Magong-nedersetting naby Mogwase gekry. Haar bure en lede van die skool se beheerliggaam het na haar gaan soek nadat sy nie by die skool opgedaag het nie.
Sy is vermoedelik verwurg. Sy is gekry met haar hande en voete vasgebind.
Sy het onlangs haar loopbaan by die Makoba Secondary School begin.
LEES OOK: Jong onderwyseres vasgebind en verwurg
Lt.genl. Sello Kwena, provinsiale polisiekommissaris, het die polisie geloof vir hul ondersoekwerk in die saak.
"Die arrestasie moet dien as 'n waarskuwing vir alle misdadigers en spesifiek mans wat geweld teen vroue pleeg. Ons sal sorg dat hulle betaal vir hul goddelose dade."